早年嘅跑馬地馬場，畀唔係英國人嘅馬迷觀賞賽馬嘅看臺，係用竹木搭成嘅「馬棚」，1918年2月26號係香港賽馬「週年大賽」嘅第二日，馬棚迫滿咗觀眾，結果不勝負荷喺下晝三點幾倒冧，馬棚下面嘅熟食檔俾冧落嚟嘅棚架打翻，煮食爐火燒着咗木棚，引起火警，風乘火勢一發不可收拾，唔少人因為走避不及而被燒死，造成600幾人死亡，成為香港歷史上死傷最嚴重嘅災難之一。